หุ้นพลังงานหนุน SET ปิดเช้าบวก 5 จุด นลท.รอความชัดเจนเปิดประเทศ
SET ปิดเช้าบวก 5 จุด หุ้นกลุ่มพลังานหนุนหลังราคาน้ำมันขึ้นต่อเนื่อง นอกจากนี้นักลงทุนรอความชัดเจนการเปิดประเทศที่ภาครัฐเตรียมเปิดให้นทท.เดินทางไปบางพื้นที่ได้ในวันที่ 1 ต.ค. ส่วนกรุงเทพรอเปิด 15 ต.ค.แนวโน้มตลาดช่วงบ่ายคาดคงแกว่งตัวไซด์เวย์ ให้กรอบแนวรับที่ 1,620 จุด แนวต้านที่ 1,640 จุด
16 ก.ย. 2564

นายวีรวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้ยังคงแกว่งตัวออกด้านข้าง โดยภาพรวมกลุ่มพลังงานช่วยประคองตลาดหลังราคาน้ำมันปรับตัวสูงขึ้น ระหว่างรอการประชุมธนาคารกลางสหรัฐ (เฟด)ในวันที่ 21 – 22 ก.ย.นี้ รวมถึงการประชุมธนาคารกลางญี่ปุ่น (BOJ) ธนาคารกลางออสเตรเลีย ธนาคารกลางอินโดนีเซีย ส่วนของไทยจะประชุมคณะกรรมการนโยบายการเงิน (กนง.)ในวันที่ 29 ก.ย.นี้
นอกจากนี้ยังรอความชัดเจนการเปิดประเทศที่ภาครัฐเตรียมเปิดรับนักท่องเที่ยวบางพื้นที่ในวันที่ 1 ต.ค.นี้ ส่วนกรุงเทพ ภายใต้โครงการ “แบงค็อก แซนด์บ็อกซ์” จะเปิด 15 ต.ค.นี้ ซึ่งขึ้นอยู่กับว่าจะควบคุมสถานการณ์การระบาดโควิด-19 ได้ดีหรือไม่ ก็เป็นสตอรี่ระยะสั้นในหุ้นกลุ่มเปิดเมือง
สำหรับแนวโน้มตลาดช่วงบ่ายคาดว่ายังคงแกว่งตัวไซด์เวย์ หากยังไม่หลุดระดับ 1,620 จุด ให้กรอบแนวรับที่ 1,620 จุด แนวต้านที่ 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCGP มูลค่าการซื้อขาย 1,451.69 ล้านบาท ปิดที่ 65.25 บาท ลดลง 1.00 บาท
BANPU มูลค่าการซื้อขาย 1,291.52 ล้านบาท ปิดที่ 13.10 บาท เพิ่มขึ้น 0.40 บาท
PTTEP มูลค่าการซื้อขาย 1,080.32 ล้านบาท ปิดที่ 113.50 บาท เพิ่มขึ้น 1.00 บาท
KCE มูลค่าการซื้อขาย 1,034.41 ล้านบาท ปิดที่ 78.25 บาท ลดลง 1.75 บาท
DELTA มูลค่าการซื้อขาย 1,024.00 ล้านบาท ปิดที่ 558.00 บาท ลดลง 16.00 บาท
 
 